Flygtninge, der kommer for hurtigt i virksomhedspraktik, bliver ofte dårligere til dansk, og det forværrer integrationen.

Sådan lyder kritikken fra formanden for brancheorganisationen De Danske Sprogcentre, Poul Neergaard.

Selvom det er positivt, at virksomhedspraktikken giver udlændinge et indblik i arbejdsmarkedet, så er det problematisk, at der ikke bliver fokuseret mere på sproget, mener han.

- Vi ser eksempler på, at sproget bliver ødelagt, og at der faktisk sker en aflæring på arbejdspladsen, siger han.

Læs også : Fordobling: Flygtninge trækker i stor stil i arbejdstøjet

Virksomhedspraktikken er en del af det obligatoriske integrationsprogram.

Når flygtninge har boet i en kommune i en måned, så skal der være en praktikplads klar, som skal passes i mindst 15 timer om ugen ved siden af danskundervisningen.

Integrationsprogrammets hovedformål er, at udlændinge hurtigst muligt bliver selvforsørgende gennem beskæftigelse.

Men virksomhedspraktikken kan ende som en dårlig oplevelse. Det bekræfter Karen Jæger, der er afdelingsleder hos AOF Job & Dansk i Varde.

- De, der kommer ud alt for tidligt, har stort set ikke rykket sig sprogligt. De har derimod fået nederlag, fordi de har været ude og opleve, at de ikke kan kommunikere, siger hun.

Alle nyankomne flygtninge har ret til gratis danskundervisning i op til fem år.

DR P4 Syd har forgæves forsøgt at få en kommentar fra Venstres udlændinge- og integrationsordfører Marcus Knuth.

Integrationsprogrammet

• Integrationsprogrammets hovedmål er, at udlændingen hurtigst muligt bliver selvforsørgende gennem beskæftigelse.

• Programmet består blandt andet af danskuddannelse, virksomhedspraktik og ansættelse med løntilskud.

• Udlændingen skal gerne tilbydes en virksomhedspraktik eller ansættelse med løntilskud inden for de to første uger i kommunen og senest efter 1 måned.

• Programmet varer et år. Lykkedes det ikke for udlændingen at blive selvforsørgende via arbejde og uddannelse, og lykkedes det ikke at bestå danskprøven, skal forløbet forlænges.

• Det samlede integrationsprogram kan dog højst vare fem år.